Nariadenie Rady (EHS) č. 696/76
z 25. marca 1976,
ktorým sa ustanovuje výnimka z nariadenia (EHS) č. 2750/75 v súvislosti s mobilizačnými postupmi pre dodávky obilnín ako potravinovej pomoci
RADA EURÓPSKYCH SPOLOČENSTIEV
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilninami [1], v znení nariadenia (EHS) č. 3058/75 [2], najmä na jeho článok 28,
so zreteľom na nariadenie Rady č. 359/67 EHS z 25. júla 1967 o spoločnej organizácii trhu s ryžou [3], naposledy zmeneným a doplneným nariadením (EHS) č. 668/75 [4], najmä na jeho článok 23 a),
so zreteľom na návrh Komisie,
keďže použitie verejnej súťaže stanovenej v článku 4 ods. 1 a 3 nariadenia Rady (EHS) č. 2750/75 z 29. októbra 1975, ktoré ustanovuje kritériá mobilizácie obilnín dodávaných ako potravinová pomoc [5], neumožňuje vždy splniť ciele pružnosti a rýchlosti; keďže by malo byť možné uplatniť iný postup,
PRIJALA TOTO NARIADENIE:
Článok 1
Odlišne od článku 4 ods. 1 a 3 nariadenia (EHS) č. 2750/75, je možné použiť iný postup ako je verejná súťaž vo výnimočných prípadoch pre dodávanie výrobkov, ktoré sú uvedené v tomto nariadení, ako potravinovej pomoci dodávanej formou fob (alebo zodpovedajúcim postupom) alebo neskoršou formou ako je fob (alebo zodpovedajúcou formou).
Článok 2
Toto nariadenie nadobúda účinnosť na tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 25. marca 1976